પાલનપુર લડબી નદીના દબાણો સહિત બનાસકાંઠા જિલ્લાના ખેડૂતો- લોકોના પ્રશ્નોને લઇ વડગામ ધારાસભ્ય જીજ્ઞેશ મેવાણીએ સોમવારે પાલનપુર દિલ્હીગેટ વિસ્તારમાંથી વિશાળ રેલી યોજી હતી. અને જિલ્લા કલેકટરને આવેદનપત્ર આપી જો પ્રશ્નોનો ત્વરિત ઉકેલ નહી આવે તો પાંચ ગણી તાકાતથી મોરચો કાઢવાની તંત્રને ચિમકી આપી હતી. જોકે, આ રેલીમાં પાલનપુરના સ્થાનિક ધારાસભ્ય ઉપરાંત કોંગી નેતાઓ અને ભાજપના નેતાઓએ લોકોને ખો આપી હતી. જિજ્ઞેશ મેવાણીએ લડબી નદીમાં થયેલા દબાણો ઉપરાંત જિલ્લામાં પાણી, જમીન સહિતના પ્રશ્નોના મુદ્દે રેલી યોજી હતી. જેમાં જોડાયેલા લોકોએ સરકાર વિરોધી સુત્રોચ્ચાર, બેનરો દર્શવતા ભારે ઉત્તેજના પ્રસરી જવા પામી હતી.